**Celebek, hírességek, ovisok és még kutyák is zöld pólót húztak a környezetért**

#zöldenjobb: több ezren csatlakoztak az Italos Karton Egyesülés kezdeményezéséhez

Budapest, 2018. június 5. – **Az idén is több ezren csatlakoztak a Környezetvédelmi Világnaphoz kapcsolódóan az Italos Karton Környezetvédelmi Egyesülés (IKSZ) #zöldenjobb elnevezésű mozgalmához. A program keretében újra több mint 100 iskola és óvoda több ezer kisgyerek, tucatnyi művész, közszereplő és sportoló viselt zöld pólót vagy zöld ruhadarabot és osztott meg magáról és a közösségéről ilyen fotót és videót a közösségi médiában: a mozgalomhoz csatlakozók flashmob-bal, mannequin challenge-dzsel, és különféle alakzatok megformálásával fejezték ki a környezetvédelem iránti elhivatottságukat. A mozgalomban olyan zöld szívű hírességek vettek részt, mint Hajós András, Pély Barna, Csernoviczki Éva, Vajda Attila, Harcsa Veronika, Csiky Csongor Ábel, Végh Péter és Horváth Illés, a Magyar Színház művészei, Lord Panamo, Mihalik Ábel, Horányi Juli, Pataki Zita, Gyetván Csaba, a The Carbonfools zenekar és a Sláger FM műsorvezetői. A #zöldenjobb mozgalom célja a környezettudatos magatartás, a környezetvédelem és a szelektív hulladékgyűjtés népszerűsítése.**

Az ENSZ 1972. június 5-én kezdte meg az első környezetvédelmi világkonferenciáját, a dátumot pedig még ebben az évben Környezetvédelmi Világnappá nyilvánították. A céljuk az volt, hogy a fenntartható fejlődés eszméjét hirdessék, és közös gondolkodásra ösztönözzék általa az embereket. A #zöldenjobb mozgalmat tavaly indította útjára az Italos Karton Környezetvédelmi Egyesülés (IKSZ) a Környezetvédelmi Világnaphoz kapcsolódóan. Az IKSZ idén is bevonta programjába az oktatási intézményeket, köztük óvodákat, általános iskolákat, középiskolákat, számtalan civil és szakmai szervezetet. A zöldpólós képek itt megtekinthetők: [www.facebook.com/italoskarton](http://www.facebook.com/italoskarton)

„*Azért indítottuk el a #zöldenjobb mozgalmat, mert miközben folyamatosan fogynak a Föld erőforrásai, mi emberek mégis pazarlóan bánunk természeti kincseinkkel. Földünk felszínéről minden percben 36 futballpályányi erdő tűnik el, miközben csak a hulladékok, köztük az italos kartonok szelektív gyűjtésével már mi magunk is sokat tehetnénk környezetünkért*” – fogalmazott Baka Éva, az IKSZ ügyvezető igazgatója. *„Például 5.300 italos kartondoboz szelektív gyűjtésével és újrahasznosításával akár egy felnőtt fa is megmenthető a kivágástól, hiszen az újrahasznosítás révén biztosítható az anyagok körforgása a természeti erőforrások pazarlása nélkül”* – tette hozzá.

A mozgalomba idén a népszerű zenekar, a The Carbonfools is bekapcsolódott, a nevük sem véletlenül utal a szénre, hisznek az életben és a természet védelmében. „*A szén (carbon) figyelemreméltó elem. Ebből készül a legpuhább grafitceruza és a legkeményebb gyémánt fúrófej is. Ráadásul a szénvegyületek a földi élet alapjául szolgálnak. Így az a minimum, hogy segítünk abban, hogy ne vágjuk tönkre a környezetünket*”– mondták a zenekar tagjai.

Pataki Zita, az RTL Klub műsorvezetője szintén a természet megóvása mellett tette le a voksát, és csatlakozott a #zöldenjobb mozgalomhoz: „*A környezetvédelem számomra az élet védelmét jelenti, alapvetô, ezért is vagyok dühös, szomorú, ha másnál nem ugyanezt a gondolkodást tapasztalom. A szelektív hulladékgyűjtést felnőtt fejjel tanultam meg, és ezen a téren még nekem is fejlődnöm kell, de rajta vagyok!*” – fogalmazott.

A #zöldenjobb napon Pély Barna zenész is zöld pólót viselt, és a mozgalom kapcsán egy gyerekkori élményére utalt vissza: „*A szelektív hulladékgyűjtés az újrahasznosításhoz vezető úton egy fontos lépcső. A híres mondat jut eszembe, amit a volt földrajztanárom szokott hangoztatni, miszerint ’Gondolkodj globálisan, cselekedj lokálisan!’. Fontos számomra is, hogy én is tehessek valamit a környezetemért*” – fogalmazott a zenész.

Magyarországon minden évben 580 millió darab (közel fél milliárd) tejes és gyümölcsleves italos kartondoboz kerül forgalomba, ami azt jelenti, hogy az ország minden lakója átlagosan 60 darabot használ el ebből a csomagolóanyagból. Az IKSZ statisztikái szerint azonban az italos kartonok 78-80%-a, azaz mintegy 452 millió darab sajnálatos módon még mindig a szemétlerakókba kerül az újrahasznosító üzemek helyett, vagyis ennek a hulladéknak mindössze 20-22%-át hasznosítjuk újra, miközben Európában ez az arány már 50-60%-ot tesz ki.

Az Italos Karton Környezetvédelmi Egyesülés már 14 éve népszerűsíti az italos kartondobozok szelektív gyűjtésének és újrahasznosításának fontosságát. A tejek, gyümölcslevek csomagolásául szolgáló italos kartondoboz 75%-a papír, amely akár 5-10-szer is újrahasznosítható, melynek révén újrapapír termékek (füzet, tojástartó, bútor, kartondoboz stb.) készülhetnek belőle, de ehhez szelektíven kell gyűjteni.

A #zöldenjobb mozgalomról bővebben az Italos Karton Környezetvédelmi és Szolgáltató Egyesülés [Facebook oldalán](https://www.facebook.com/italoskarton/) tájékozódhatnak az érdeklődők.

**További információ:**

**Baka Éva Tölgyi Krisztina**

IKSZ Egyesülés Premier Next Communications

Tel: 06-20/934-1823 Tel.: 483-1860 vagy 0630/915-9002

Email: eva.baka@italoskarton.hu Email: tolgyi@premiercom.hu